《寓馆食齑戏主人》
元代·胡天游(元)

蕨芽成拳笋作竿，园菘卧垄春告阑。
寸心生意老犹壮，郁郁竞告青琅玕。
筠篮撷翠风露湿，瓦缶酿碧虬龙蟠。
开缄晓试膳夫手，寸断日送先生盘。
堆金叠玉光璀璨，未许苜蓿誇阑干。
铿锵拒齿发钧奏，甘脆适口回儒酸。
填胸一洗鲑鳝恶，顿觉肝胆生清寒。
朱门淳熬腐肠药，何异鸩毒生宴安。
齑盐送老本吾分，一饱已𢬵如穷韩。
幸无羸角蹂吾圃，秖有蔬粝同盘桓。
未知馀生消几瓮，俯仰日月双跳丸。
明当更作冰壶传，大笑出门天地宽。

作者简介：胡天游（1288—1368）元代诗人。名乘龙，以字行，自号松竹主人，又号傲轩。岳州平江人。7岁即有诗名，少时有进取之志，中年以后，隐居自乐，拟《述志赋》以明志。晚年值无末兵乱，生活困顿不堪，下田耕种，忍饥劳作。其诗多苍凉悲壮，略少修饰，论者以为可与虞集等人之作媲美。诗多于兵乱中散佚，今存《傲轩吟稿》1卷。